
Text rozhodnutia
Súd: Krajský súd Trnava Spisová značka: 20Sa/24/2017 Identifikačné číslo súdneho spisu: 2017200296 Dátum vydania rozhodnutia: 03. 08. 2018 Meno a priezvisko sudcu, VSÚ: JUDr. Róbert Foltán ECLI: ECLI:SK:KSTT:2018:2017200296.2 ROZSUDOK V MENE SLOVENSKEJ REPUBLIKY Krajský súd v Trnave sudcom JUDr. Róbertom Foltánom v právnej veci žalobcu: C. U., nar. X.XX.XXXX, bytom J. J. XXX, zastúpeného advokátom JUDr. Milanom Kukučkom, Farská 34, Nitra, proti žalovanému: Okresný úrad Trnava, odbor opravných prostriedkov, Vajanského 2, Trnava, o preskúmanie zákonnosti rozhodnutia žalovaného č. OU-TT-OOP4-2017/021674 zo dňa 20.6.2017, takto r o z h o d o l : Súd rozhodnutie Okresného úradu Trnava, odbor opravných prostriedkov č. OU-TT-OOP4-2017/021674 zo dňa 20.6.2017 z r u š u j e a vec mu v r a c i a na ďalšie konanie. Žalobcovi sa priznáva právo na náhradu trov konania v celom rozsahu. o d ô v o d n e n i e : 1. Žalobca sa v konaní domáhal preskúmania zákonnosti a zrušenia rozhodnutia č. OU-TT- OOP4-2017/021674 zo dňa 20.6.2017, ktorým žalovaný ako odvolací orgán zamietol jeho odvolanie a potvrdil rozhodnutie Okresného úradu Trnava, odboru všeobecnej vnútornej správy č. OU-TT- OVVS2-2017/002680 zo dňa 19.4.2017 ukladajúce mu podľa § 11 ods. 1 písm. b), § 13 ods. 2 a § 49 ods. 2 zákona o priestupkoch pokutu vo výške 30 eur za spáchanie priestupku, ktorého sa dňa 9.11.2016 v čase o 10,00 hod. a následne o 13,15 hod. mal dopustiť tým, že v obci J., za rodinným domom č. XXX odstavil svoje motorové vozidlo pred vchod spoločných priestorov a odmietol ho odtiahnuť a tým znemožňoval Y. L. stavebné práce, čím opakovane úmyselne narušil občianske spolunažívanie schválnosťami. 2. Žalobca namietal, že rozhodnutie vychádza z nedostatočne zisteného skutkového stavu a je založené na nesprávnom právnom posúdení veci, konajúce správne orgány neprihliadali na obhajobu, ktorú uplatňoval v prvostupňovom i odvolacom konaní, nezohľadnili argumenty svedčiace v jeho prospech a obmedzili sa iba na preskúmanie dôkazov svedčiacich v jeho neprospech. 3. Správne orgány nezohľadnili, že vlastníkmi rodinného domu súp. č. XXX v J. zapísané na LV č. XXXX sú žalobca a Y. L., každý v podiele 1/2, a že väčšinovým spoluvlastníkom pozemkov zapísaných na LV č. XXXX ako parc. CKN č. 423/1 a 424 je žalobca (podiel 2/3), pričom menšinový podielový spoluvlastník nemôže rozhodovať o hospodárení so spoločnou nehnuteľnosťou, ktorým je aj kladenie zámkovej dlažby alebo iné stavebno-technické úpravy na nehnuteľnostiach. 4. Mal za to, že jeho skutok nemožno kvalifikovať ako priestupok proti občianskemu spolunažívaniu. Práve menšinoví spoluvlastníci Y. L. (podiel 1/6) a G. L. (podiel 1/6) robia schválnosti jemu, keď ignorujú platný právny stav a bez jeho súhlasu vykonávajú stavebné činnosti na spoločnom dvore, čím porušujú zákon. Nakoľko jeho výzvy na zastavenie prác a opustenie nehnuteľnosti boli ignorované, bol oprávnený brániť svoje právo a zvoliť k tomu aj razantnejší prostriedok. Neporušil žiaden právny predpis a zaparkovaním svojho motorového vozidla na vlastnom pozemku iba realizoval právo vec užívať. 5. Žalobca poukazoval tiež na procesné pochybenie správneho orgánu, ktorý nepostupoval v zmysle § 33 ods. 2 Správneho poriadku a pred vynesením rozhodnutia mu neumožnil vyjadriť sa ku všetkým podkladom rozhodnutia, čím mu súčasne znemožnil podať návrh na doplnenie dokazovania. 6. Žalovaný vo svojom písomnom vyjadrení k veci navrhol žalobu zamietnuť ako nedôvodnú. Má za to, že skutkový stav veci bol zistený v súlade so zákonom a vec bola aj správne právne posúdená, pričom v súvislosti s námietkami žalobcu poukazoval na to, že žalobca ani nekonkretizoval, v čom bol skutkový stav nedostatočne zistený, ani v čom spočíva nesprávnosť právneho posúdenia veci. Podľa jeho názoru v konaní spravujúcom sa okrem všeobecných ustanovení zákona o správnom konaní aj zákonom č. 371/1990 Zb. o priestupkoch nebol daný priestor pre zmierne vybavenie veci a pokiaľ žalobca namietal, že jeho skutok nemožno kvalifikovať ako priestupok, neuviedol, v čom neboli naplnené hypotetické požiadavky zákona o priestupkoch. Naopak, prvostupňový správny orgán sa vo svojom rozhodnutí s vecou dostatočne vysporiadal a vo veci postupoval v súlade so zákonom bez porušenia práv žalobcu. Žalobca ako obvinený z priestupku mal právo vyjadrovať sa ku všetkým skutočnostiam a dôkazom, a uplatňovať skutočnosti a dôkazy na svoju obhajobu, všetky jeho výhrady boli zaznamenané, boli predvolaní svedkovia, ktorých navrhol a pred vydaním rozhodnutia bol žalobca oboznámený s podkladmi rozhodnutia. V prvostupňovom rozhodnutí sa správny orgán vysporiadal s argumentáciou žalobcu a rozhodnutie má všetky náležitosti v zmysle § 47 zákona o správnom konaní. Správne orgány v danom konaní nerozhodovali o vlastníckych pomeroch ani o spôsobe hospodárenia so spoločnou vecou, posudzovali iba, či konanie žalobcu je priestupkom, pričom prvostupňový orgán vec správne posúdil, keď mal za to, že žalobca narušil občianske spolunažívanie schválnosťami, za ktoré považuje konanie spočívajúce v úmyselnom sťažovaní vykonania rôznych činností inej osobe drobnými priekmi a prekážkami. Žalobca pritom podľa zistení správneho orgánu úmyselne zamedzoval prístup do spoločných priestorov. Nakoľko išlo o prístupovú cestu, nie je podľa žalovaného dôvod, aby menšinoví spoluvlastníci nemohli túto cestu použiť tak, ako ju bežne používa aj väčšinový spoluvlastník. Konanie žalobcu nespočívalo v tom, že bránil svoje vlastnícke právo, ale v tom, že odmietol spoluvlastníkom prejazd. Nešlo o riešenie spoluvlastníckych nezhôd, ktoré sú dlhodobejšie a ktoré by mali byť riešené legálnou cestou - napríklad mediáciou alebo súdnym rozhodnutím. Žalobca nesmeroval svoje konanie k zaisteniu skutkového stavu pre účely nejakého konania, ani nešlo o zadržanie páchateľov protiprávneho konania, a pokiaľ došlo k rušeniu pokojného stavu, bolo možné použiť legálne prostriedky na jeho zachovanie. 7. Za splnenia procesných podmienok súd prejednal vec v neprítomnosti žalovaného (tento účastník sa napriek včasnému doručeniu predvolania pojednávania nezúčastnil a nepožiadal o jeho odročenie z dôležitého dôvodu), vypočul žalobcu, ktorý zotrval na argumentácii uvedenej v jeho písomnom podaní, a po oboznámení sa s obsahom spisového materiálu, vrátane administratívneho spisu správneho orgánu, dospel k záveru o dôvodnosti žaloby. 8. Žalobca v konaní uviedol, že jeho námietka nedostatočného zistenia skutkového stavu veci sa týka viac-menej nesprávneho vyhodnotenia dôkazov, ktoré boli správnymi orgánmi vykonané. Poukazoval na to, že podľa definície schválnosti obsiahnutej v zákone o priestupkoch by malo ísť o skutok zasahujúci do usporiadaných vzťahov a spolunažívania občanov hrubým spôsobom, pričom v danom prípade jeho konanie nemožno považovať za hrubé a toto ani nemohlo zasahovať do spolunažívania občanov, nakoľko jeho vzťahy s Y. L. boli narušené už pred touto udalosťou. 9. Podľa zákona č. 372/1990 Zb. o priestupkoch: Podľa § 49, (1) Priestupku sa dopustí ten, kto a) inému ublíži na cti tým, že ho urazí alebo vydá na posmech, b) inému z nedbanlivosti ublíži na zdraví, c) úmyselne uvedenie nesprávny alebo neúplný údaj pred štátnym orgán, pred orgánom obce alebo pred organizáciou za účelom získania neoprávnenej výhody, d) úmyselne naruší občianske spolunažívanie vyhrážaním ujmou na zdraví, drobným ublížením na zdraví, nepravdivým obvinením z priestupku, schválnosťami alebo iným hrubým správaním, e) sa dopustí konania podľa písm. a) alebo písm. d) na blízkej osobe alebo osobe, ktorá mu bola zverená do starostlivosti alebo výchovy, f) od iného násilím sám alebo za pomoci ďalších osôb vymáha majetkové práva alebo práva z nich vyplývajúce, o ktorých sa domnieva, že mu patria bez vykonateľného rozhodnutia príslušného orgánu, g) napomáha osobnou účasťou násilnému vymáhaniu majetkových práv alebo práv z nich vyplývajúcich, hoci na ich vymáhanie niet vykonateľného rozhodnutia príslušného orgánu. (2) Za priestupok podľa ods. 1 písm. a) možno uložiť pokutu do 33 eur, za priestupok podľa ods. 1 písm. b) až d) a písm. g) pokutu do 99 eur, za priestupok podľa ods. 1 písm. e) pokutu do 200 eur a za priestupok podľa ods. 1 písm. f) pokutu do 331 eur. Podľa § 11, (1) Za priestupok možno uložiť tieto sankcie: a) pokarhanie, b) pokutu, c) zákaz činnosti, d) prepadnutie veci. (2) Sankciu možno uložiť samostatne alebo s inou sankciou; pokarhanie nemožno uložiť spolu s pokutou. (3) Od uloženia sankcie možno v rozhodnutí o priestupku upustiť; ak k náprave páchateľa postačí samotné prejednanie priestupku. Podľa § 12, (1) Pri určení druhu sankcie a jej výmery sa prihliadne na závažnosť priestupku, najmä na spôsob jeho spáchania a na jeho následky, na okolnosti, za ktorých bol spáchaný, na mieru zavinenia, na pohnútky a na osobu páchateľa, ako aj na to, či a akým spôsobom bol za ten istý skutok postihnutý v kárnom alebo disciplinárnom konaní. (2) Za viac priestupkov toho istého páchateľa prejednávaných v jednom konaní sa uloží sankcia podľa ustanovenia vzťahujúceho sa na priestupok najprísnejšie postihnuteľný; zákaz činnosti možno uložiť, ak ho možno uložiť za niektorý z týchto priestupkov. Podľa § 47 ods. 3, v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. 10. Podľa obsahu spisového materiálu žalovaný preskúmavaným rozhodnutím zo dňa 20.6.2017 zamietol odvolanie žalobcu a potvrdil rozhodnutie Okresného úradu Trnava, odboru všeobecnej vnútornej správy zo dňa 20.6.2017, ktorým žalobca bol uznaný vinným zo spáchania priestupku proti občianskemu spolunažívaniu podľa § 49 ods. 1 písm. d) zákona o priestupkoch a bola mu uložená pokuta vo výške 30 eur. Žalovaný ako odvolací orgán v obsahu odôvodnenia svojho rozhodnutia konštatoval, okrem iného, že skutkový stav veci bol prvostupňovým správnym orgánom riadne zistený a bolo dostatočne preukázané, že sa C. U. dopustil protiprávneho konania smerujúceho k obmedzovaniu osôb pracovníkov v ich činnosti pri rekonštrukcii dvora, a to z dôvodu, že neprišlo k dohode medzi žalobcom a Y. L. a G. L., ktorí pracovníkov na rekonštrukciu najali. 11. V súlade s argumentáciou žalovaného je potrebné za nedôvodnú označiť námietku žalobcu týkajúcu sa nedostatočného zistenia skutkového stavu veci. Žalobca nekonkretizoval, ktorý relevantný dôkaz mohol byť a nebol vykonaný, resp. ktorá okolnosť týkajúca sa priestupku dokazovaním nebola objasnená, a pokiaľ aj svoju námietku na pojednávaní upravil tak, že táto smerovala voči spôsobu vyhodnocovania dôkazov, nekonkretizoval, ktorých dôkazov sa táto námietka týka a v čom bol postup ich vyhodnocovania nesprávny. Súd sám z obsahu spisového materiálu takéto nedostatky konania správneho orgánu nezistil. 12. Na strane druhej je potrebné konštatovať, že sa správne orgány oboch stupňov dôsledne nezaoberali posudzovaním zisteného konania žalobcu z hľadiska naplnenia podmienok ustanovenia § 49 ods. 1 písm. d) zákona o priestupkoch s prihliadnutím na všetky okolnosti prípadu. Hoci žalovaný vo svojom písomnom vyjadrení k veci uviedol, že podľa zistení správneho konania žalobca zamedzoval prístup do spoločných priestorov, že odmietol spoluvlastníkom prejazd po prístupovej ceste a jej použitie tak, ako ju bežne používa väčšinový spoluvlastník, je z obsahu rozhodnutí i spisového materiálu bez pochybností zrejmé, že úmyslom žalobcu a aj reálnym následkom jeho konania bolo znemožnenie vykonávania rekonštrukčných prác na spoločnom dvore, nie zamedzenie prechodu, či prístupu spoluvlastníkov. Pochybnosti nie je súčasne dôvodné mať ani o dôvodoch konania žalobcu, ktorý s rekonštrukčnými prácami menšinových spoluvlastníkov nesúhlasil. 13. Aj keď úlohou správnych orgánov v predmetnej veci nebolo hľadanie riešenia sporu spoluvlastníkov nehnuteľnosti, v tejto súvislosti a v súvislosti s právnou úpravou rozhodovania o hospodárení so spoločnou vecou obsiahnutou v ust. § 139 ods. 2 Občianskeho zákonníka (podľa nej o hospodárení so spoločnou vecou rozhodujú spoluvlastníci väčšinou počítanou podľa veľkosti podielov a pri rovnosti hlasov, alebo ak sa väčšina alebo dohoda nedosiahne, rozhodne na návrh ktoréhokoľvek spoluvlastníka súd, čo naznačuje, že vykonávaním stavebných prác bez súhlasu žalobcu i rozhodnutia súdu práve menšinoví spoluvlastníci konali nad rámec svojich práv), nie je z odôvodnení rozhodnutí správnych orgánov oboch stupňov zrejmé, aký konkrétny žalobcovi odporúčaný postup v medziach zákona mali na mysli. 14. Úmyselné odstavenie vozidla na takom mieste, aby bránilo v činnosti iných osôb, zrejme možno považovať za schválnosť, v zmysle § 49 ods. 1 písm. d) zákona o priestupkoch však nie každú schválnosť možno považovať za priestupok proti občianskemu spolunažívaniu. Gramatickým a logickým výkladom tohto ustanovenia nemožno nedospieť k záveru, že priestupkom je iba schválnosť, ktorá súčasne napĺňa všeobecné znaky hrubého správania ovplyvnené v jednotlivých prípadoch nielen vonkajšími znakmi konania, ale aj jeho motívom. Z odôvodnení rozhodnutí správnych orgánov vo veci pritom vyplýva, že konanie žalobcu bolo posúdené ako schválnosť, ale súčasne aj to, že sa správne orgány nezaoberali otázkou, či toto konanie súčasne je dôvodné posudzovať ako hrubé správanie a či tak boli naplnené podmienky prijatia záveru, že sa žalobca dopustil priestupku proti občianskemu spolunažívaniu. 15. V neposlednom rade, hoci žalovaný v odôvodnení svojho rozhodnutia konštatoval, že prvostupňový správny orgán vykonal zhodnotenie všetkých podstatných kritérií pre uloženie sankcie a sankciu uložil zákonným postupom, v skutočnosti prvostupňový orgán v súvislosti s určením druhu sankcie a jej výmery iba citoval kritériá vyplývajúce z ustanovenia § 12 ods. 1 zákona o priestupkoch, ktorého hodnotil, avšak bez toho, aby ozrejmil, ako a na základe akých úvah hodnotil závažnosť priestupku (považoval ho za priestupok s nízkou alebo naopak s vysokou závažnosťou? na základe čoho?), spôsob jeho spáchania a jeho následky, okolnosti spáchania priestupku a pohnútky žalobcu (hodnotil ich v prospech alebo v neprospech páchateľa? ako znižujúce alebo naopak ako zvyšujúce mieru závažnosti priestupku?). 16. Vyššie uvádzané obsahového nedostatky odôvodnenia preskúmavaného rozhodnutia žalovaného, úzko spojené s obsahovými nedostatkami odôvodnenia rozhodnutia prvostupňového správneho orgánu zo dňa 19.4.2017, ktoré sú nedostatkami náležitostí rozhodnutia upravených v ustanovení § 47 ods. 3 Správneho poriadku, majú za následok nepreskúmateľnosť rozhodnutia pre nedostatok dôvodov. 17. Súd preto žalobe vyhovel, napadnuté rozhodnutie žalovaného podľa § 191 ods. 1písm. d) SSP zrušil a vec mu vrátil na ďalšie konanie v súdom naznačenom smere, výstupom ktorého po opätovnom prehodnotení veci musí byť rozhodnutie po všetkých stránkach zodpovedajúce požiadavkám vyplývajúcim zo všeobecného predpisu o správnom konaní. 18. Právo na plnú náhradu trov konania priznal súd v konaní úspešnému žalobcovi podľa § 167 ods. 1 SSP, s tým, že o výške trov bude v zmysle § 175 ods. 2 rozhodnuté po právoplatnosti tohto rozsudku. Poučenie: Proti tomuto rozhodnutiu je prípustná kasačná sťažnosť, ktorá musí byť podaná na Krajskom súde v Trnave, a to v lehote jedného mesiaca od doručenia rozhodnutia krajského súdu oprávnenému subjektu. V kasačnej sťažnosti sa musí okrem všeobecných náležitostí podania podľa § 57 SSP uviesť označenie napadnutého rozhodnutia; údaj, kedy napadnuté rozhodnutie bolo sťažovateľovi doručené; opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"); návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; ide o konania o správnej žalobe podľa § 6 ods. 2 písm. c) a d); je žalovaným Centrum právnej pomoci.

